बिलासपुर. छत्तीसगढ़ माध्यमिक शिक्षा मंडल ने इस वर्ष मेरिट सूची में किसी प्रकार की कोई गड़बड़ी न हो इसके लिए नए नियम लागू किया है। इस वर्ष 80 प्रतिशत अंक पाने वाले छात्रों की उत्तरपुस्तिका का मंडल खुद तीन बार वेल्युएशन करेगा। इसके साथ ही मंडल ने इस वर्ष यह भी नियम लागू किया है कि 20 प्रतिशत से अधिक और 80 प्रतिशत से कम अंक पाने वाले छात्र ही पुनर्मूल्यांकन करा सकेंगे। मूल्यांकन भी 6 मार्च से शुरू...
छत्तीसगढ़ माध्यमिक शिक्षा मंडल ने 10वीं और 12वीं की परीक्षा ले रही है। 10वीं की परीक्षा समाप्त हो गई है। वहीं 12वीं की अंतिम परीक्षा बुधवार को है। बोर्ड परीक्षा के साथ ही छत्तीसगढ़ माध्यमिक शिक्षा मंडल ने 10वीं और 12वीं के सभी विषयों के उत्तरपुस्तिका का मूल्यांकन भी 6 मार्च से शुरू कर दिया है। बिलासपुर में शासकीय बहुउद्देशीय विद्यालय और महारानी लक्ष्मी बाई विद्यालय को मूल्यांकन केंद्र बनाया गया है। इन केंद्रों में 600 शिक्षकों को विषयवार उत्तरपुस्तिकाओं की जांच करने ड्यूटी लगाई जा रही है। इसमें मंगलवार को दोनों केंद्रों में लगभग 7 हजार उत्तरपुस्तिकाओं का मूल्यांकन हुआ। छत्तीसगढ़ माध्यमिक शिक्षा मंडल ने मूल्यांकन हो रही उत्तरपुस्तिकाओं में 80 प्रतिशत अंक और उससे अधिक अंक पाने वाले छात्रों की कापियां को अलग रखने कहा है। इन उत्तरपुस्तिकाओं को मंडल खुद अपने स्तर पर तीन बार और वेल्युएशन करेगी ताकि मेरिट सूची में कोई गड़बड़ी न हो। दोनों केंद्रों में मूल्यांकन के दौरान 80 प्रतिशत से अधिक अंक पाने वाले छात्रों की उत्तरपुस्तिका अलग कर प्रपत्र बना कर रखा जा रहा है। इन उत्तरपुस्तिका को मंडल भेजने के लिए 5 डेट फिक्स किए गए हैं। इन तिथियों में मांशिम के अधिकारी आएंगे और उत्तरपुस्तिका ले जाएंगे।
20 से कम व 80 से अधिक अंक पर नहीं होगा पुनर्मूल्यांकन...
छत्तीसगढ़ माध्यमिक शिक्षा मंडल ने इस वर्ष एक और नया नियम लागू किया है कि 0 से 20 प्रतिशत और 80 से 100 प्रतिशत अंक पाने वाले छात्र पुनर्मूल्यांकन नहीं करा सकेंगे।ये छात्र केवल अपनी उत्तरपुस्तिका की पुर्नगणना करा सकते हैं। इसके अलावा 20 से अधिक और 80 प्रतिशत से कम अंक पाने वाले छात्र ही पुनर्मूल्यांकन करा सकते हैं। इसके बारे में मांशिम ने सभी जिला शिक्षा अधिकारियों को पत्र भेज दिया है। इसके बारे में स्कूलों द्वारा छात्रों को जानकारी दी जाएगी।
मंडल के अधिकारी ले जाएंगे कॉपी...
अनिल तिवारी, मूल्यांकन अधिकारी मल्टीपरपज स्कूल के अनुसार छत्तीसगढ़ माध्यमिक शिक्षा मंडल ने नियमों में बदलाव किया है। 80 प्रतिशत से अधिक अंक पाने वाले छात्रों की उत्तरपुस्तिका मंडल को भेजी जानी है। मंडल इन उत्तरपुस्तिका का तीन बार वेल्युएशन करेगा। वहीं 20 से अधिक और 80 प्रतिशत से कम पाने वाले छात्र ही पुनर्मूल्यांकन करा पाएंगे।
hin_Deva hin_Deva hin_Deva hin_Deva hin_Deva hin_Deva